รายงานคณะกรรมการตรวจสอบ ปี 2553

คณะกรรมการตรวจสอบ ของบริษัท สหมิตรเครื่องกล จำกัด (มหาชน) ประกอบด้วย
กรรมการอิสระจำนวน 4 ท่าน ซึ่งเป็นผู้ทรงคุณวุฒิและมีประสบการณ์ด้านการบัญชี การเงิน กฎหมาย
และการบริหารองค์กร โดยมี พลเอกวาภิรมย์ มนัสรังษี เป็นประธานคณะกรรมการตรวจสอบ
นายการุณ กิตติสถาพร นายเพรียว ลิมป์ศิริพันธ์ และ นายประยูร วิเวชภูวนนท์
เป็นกรรมการตรวจสอบ

ในปี 2553 คณะกรรมการตรวจสอบ
ได้ปฏิบัติหน้าที่ตามขอบเขตความรับผิดชอบที่ได้รับมอบหมายจากคณะกรรมการบริษัทฯ
และตามที่กำหนดไว้ในคู่มือคณะกรรมการตรวจสอบ
ซึ่งสอดคล้องกับข้อกำหนดของตลาดหลักทรัพย์แห่งประเทศไทย ได้จัดให้มีการประชุมรวม 5 ครั้ง
ทุกครั้งได้เชิญผู้สอบบัญชี ผู้ตรวจสอบภายใน และ ฝ่ายบริหาร เข้าร่วมประชุมเพื่อให้ความเห็น
และข้อเสนอแนะตามที่พึงจะเป็น รวมถึงได้รายงานผลการดำเนินงานต่อคณะกรรมการบริษัท
เป็นประจำทุกไตรมาส โดยสรุปสาระสำคัญได้ดังนี้

1.  ความถูกต้อง ครบถ้วน และเชื่อถือได้ของรายงานทางการเงิน

  คณะกรรมการตรวจสอบได้ สอบทานงบการเงินรายไตรมาส และ งบการเงินประจำปี
  เพื่อให้ความเห็นชอบต่อความถูกต้อง ครบถ้วน การเปิดเผยข้อมูลสำคัญ รายการเกี่ยวโยง
  และรายการที่อาจก่อให้เกิดความขัดแย้งทางผลประโยชน์
  ตลอดจนพิจารณาประเด็นความเสี่ยงของมาตรฐานการบัญชีทีเกี่ยวข้อง หรือ
  มาตรฐานการบัญชีที่มีการเปลี่ยนแปลง ซึ่งคณะกรรมการตรวจสอบ
  มีความเห็นสอดคล้องกับผู้สอบบัญชีว่า
  งบการเงินได้จัดทำขึ้นอย่างถูกต้องตามที่ควรในสาระสำคัญตามมาตรฐานการบัญชีที่รับรองทั่วไป
  การเปิดเผยข้อมูลถูกต้อง ครบถ้วน เพียงพอ และทันเวลา รายการเกี่ยวโยง
  และรายการที่อาจก่อให้เกิดความขัดแย้งทางผลประโยชน์ เป็นไปตามกฎ ระเบียบที่เกี่ยวข้อง
  สมเหตุผล มีเงื่อนไขต่าง ๆ ตามปกติของธุรกิจ และเพื่อประโยชน์สูงสุดของบริษัท

2.  ความเพียงพอของระบบควบคุมภายในและการตรวจสอบภายใน

  คณะกรรมการตรวจสอบได้
  กำกับดูแลงานตรวจสอบภายในให้ปฏิบัติสอดคล้องกับมาตรฐานวิชาชีพในระดับสากล และ
  สอบทานระบบควบคุมภายในให้มีความเหมาะสม รัดกุม และเพียงพอ
  โดยพิจารณาความเหมาะสมของสภาพแวดล้อม และ
  ความเป็นอิสระในการปฏิบัติงานของหน่วยงานตรวจสอบภายใน การกำหนดแนวทางการตรวจสอบ
  ซึ่งใช้วิธีการตรวจสอบตามฐานความเสี่ยง (Risk-Based Audit Approach)
  ควบคู่กับเสนอปรับปรุงงานพัฒนาระบบ พิจารณาและให้ข้อเสนอแนะต่อแผนการตรวจสอบประจำปี
  รายงานผลการตรวจสอบ และรายงานผลการติดตามการดำเนินการแก้ไขปัญหาที่พบ
  เพื่อพัฒนาหน่วยงานตรวจสอบภายใน และระบบควบคุมภายในอย่างต่อเนื่อง
  ซึ่งคณะกรรมการตรวจสอบมีความเห็นว่า
  การปฏิบัติงานของฝ่ายตรวจสอบภายในเป็นไปอย่างอิสระ มีประสิทธิผล
  และบริษัทมีระบบควบคุมภายในที่เหมาะสม เพียงพอ

3.  การปฏิบัติตามข้อกำหนด และ กฎหมายว่าด้วยหลักทรัพย์และตลาดหลักทรัพย์
    และกฎหมายที่เกี่ยวข้องกับธุรกิจบริษัท

  คณะกรรมการตรวจสอบได้สอบทานการปฏิบัติงาน
  ให้เป็นไปตามกฎหมายว่าด้วยหลักทรัพย์และตลาดหลักทรัพย์ ข้อกำหนดของตลาดหลักทรัพย์ และ
  กฎหมายที่เกี่ยวข้องกับธุรกิจของบริษัทอย่างสม่ำเสมอ ซึ่งคณะกรรมการตรวจสอบ มีความเห็นว่า
  บริษัท มีการดูแลและปฏิบัติตามข้อกำหนด และ กฎหมายที่เกี่ยวข้องอย่างถูกต้อง ครบถ้วน

4.  การประเมินตนเอง

  คณะกรรมการตรวจสอบได้จัดให้มีการประเมินผลงาน ของคณะกรรมการตรวจสอบ
  เป็นประจำทุกปี ตามแนวทางของสำนักงานคณะกรรมการกำกับหลักทรัพย์และตลาดหลักทรัพย์
  (ก.ล.ต.) และคู่มือคณะกรรมการตรวจสอบ โดยสรุปผลการประเมิน
  คณะกรรมการปฏิบัติหน้าที่ได้อย่างอิสระ มีประสิทธิผล
  สอดคล้องตามแนวทางการปฏิบัติที่ดีของคณะกรรมการตรวจสอบ ผลการปฏิบัติงานเป็นที่น่าพอใจ
  ของคณะกรรมการตรวจสอบทั้งคณะ

5.  ความเหมาะสมของผู้สอบบัญชี การพิจารณา คัดเลือก และเสนอแต่งตั้งผู้สอบบัญชี

  คณะกรรมการตรวจสอบได้พิจารณาความเป็นอิสระ ความพร้อมในการปฎิบัติงาน
  ความเหมาะสมของค่าตอบแทน และผลงานในรอบปีที่ผ่านมาของผู้สอบบัญชี
  ซึ่งอยู่ในระดับที่น่าพอใจ จึงมีมติเสนอต่อคณะกรรมการบริษัท เพื่อขออนุมัติจากที่ประชุมผู้ถือหุ้น
  แต่งตั้ง บริษัท สอบบัญชีธรรมนิติ จำกัด เป็นผู้สอบบัญชีของบริษัทประจำปี 2554

คณะกรรมการตรวจสอบมีความเห็นว่า บริษัทฯ
ได้จัดทำงบการเงินอย่างถูกต้องในสาระสำคัญตามหลักการบัญชีที่รับรองทั่วไป มีการเปิดเผยข้อมูล
อย่างครบถ้วน เหมาะสม และเพียงพอ รายการที่เกี่ยวข้องกัน หรือ
รายการที่อาจก่อให้เกิดความขัดแย้งทางผลประโยชน์เป็นไปอย่างสมเหตุผล
มีระบบการควบคุมภายใน และ การบริหารความเสี่ยงที่มีประสิทธิผล เหมาะสมกับธุรกิจ
มีการปฏิบัติตามกฎหมาย ข้อกำหนดของตลาดหลักทรัพย์ และ กฎหมายที่เกี่ยวข้องอย่างถูกต้อง
ครบถ้วน

  ในนามคณะกรรมการตรวจสอบ

  พลเอก

(วาภิรมย์ มนัสรังษี)

  ประธานกรรมการตรวจสอบ

[]

ส่วนที่ 1

ข้อมูลสรุป (Executive Summary)

บริษัท สหมิตรเครื่องกล จำกัด (มหาชน) ผู้นำเข้า และจัดจำหน่ายสินค้าอุตสาหกรรม วัตถุดิบ
เครื่องจักรและอุปกรณ์สำหรับโรงงานอุตสาหกรรมหลากหลายประเภท เริ่มก่อตั้งเมื่อวันที่ 7
มิถุนายน 2516 ด้วยทุนเริ่มแรก 80,000 บาท จากนั้นบริษัท
มีการเติบโตอย่างต่อเนื่องมาจนปัจจุบันบริษัทมีทุนจดทะเบียน 550 ล้านบาท
และมีผลิตภัณฑ์ครอบคลุมและรองรับการเติบโตของภาคการผลิตในประเทศ 5 กลุ่ม คือ

  (1) ผลิตภัณฑ์เหล็กแข็งสำหรับทำแม่พิมพ์และเครื่องมือ

  (2) ผลิตภัณฑ์เครื่องมือและเครื่องจักรกลโรงงาน

  (3) ผลิตภัณฑ์กลุ่มกระดาษ

  (4) ผลิตภัณฑ์เครื่องจักรและอุปกรณ์สำหรับอุตสาหกรรมไม้

  (5) ผลิตภัณฑ์เกี่ยวกับไฟฟ้า

ซึ่งกลุ่มสินค้าและบริการครอบคลุมภาคอุตสาหกรรมการผลิตที่สำคัญของประเทศ เช่น
อุตสาหกรรมแม่พิมพ์ชิ้นส่วนและเครื่องมือ อุตสาหกรรมยานยนต์และชิ้นส่วน
อุตสาหกรรมอิเล็กทรอนิกส์และคอมพิวเตอร์ อุตสาหกรรมเฟอร์นิเจอร์ไม้ และอุตสาหกรรมกระดาษ
เป็นต้น

นอกจากนี้ บริษัทมุ่งเน้นการให้บริการก่อน และหลังการขายในลักษณะต่าง ๆ เพื่อเพิ่มมูลค่า
(Value Added) ให้กับผลิตภัณฑ์ ประกอบด้วย

-   บริการแปรรูปเหล็กแข็งเบื้องต้น เช่น บริการตัด ปาด เจียร เจาะรู และอื่น ๆ

-   บริการชุบเหล็กแข็งด้วยเครื่องจักรที่ทันสมัย

-   บริการให้คำแนะนำในการเลือกใช้ การติดตั้ง และซ่อมบำรุงเครื่องจักรกลและอุปกรณ์

-   บริการตัดแปรรูปกระดาษตามความต้องการของลูกค้า

-   บริการตัดต่อแปรรูปกระดาษทรายตามขนาดที่ลูกค้าต้องการ

-   ผลิตใบมีดที่ใช้ในอุตสาหกรรมไม้และอุตสาหกรรมกระดาษโดยได้รับความร่วมมือทางด้านการถ่ายโอน

  เทคโนโลยีการผลิตจาก บริษัท โตโยไนฟ์ จำกัด ประเทศญี่ปุ่น

ด้วยประสบการณ์ในการดำเนินธุรกิจมากว่า 30 ปี ภายใต้นโยบาย

  (1) รักษาคุณภาพของผลิตภัณฑ์และบริการ

  (2) การพัฒนาความเชี่ยวชาญเฉพาะในตัวผลิตภัณฑ์

  (3) การเพิ่มความหลากหลายของผลิตภัณฑ์และบริการ และ

  (4) การรักษาความสัมพันธ์ที่ดีกับลูกค้าและผู้จัดจำหน่ายสินค้าให้บริษัท

ทำให้ในปัจจุบัน บริษัทมีฐานลูกค้ากว่า 2,000 ราย ที่ไว้วางใจผลิตภัณฑ์และบริการของบริษัท

ผลการดำเนินงานของบริษัท ณ 31 ธันวาคม สำหรับปี 2551 ถึงปี 2553 สรุปได้ดังนี้

(หน่วย : ล้านบาท)

  ---------------------- --------------- --------------- ----------------
                         2553            2552            2551

  รายได้รวม               2,157.83        1,433.53        1,822.58

  กำไรสุทธิ                200.25          40.13           142.61

  สินทรัพย์รวม              2,172.63        2,010.86        2,245.03

  หนี้สินรวม                641.18          639.91          855.93

  ส่วนของผู้ถือหุ้นรวม         1,531.44        1,370.95        1,389.10

  อัตรากำไรขั้นต้น (ร้อยละ)   24.16           21.28           27.30

  อัตรากำไรสุทธิ (ร้อยละ)    9.28            2.80            7.82
  ---------------------- --------------- --------------- ----------------

ภาพรวมของผลการดำเนินงานสำหรับปี 2553 บริษัทมีรายได้รวม 2,157.83 ล้านบาท เพิ่มขึ้น
724.30 ล้านบาท หรือคิดเป็นร้อยละ 50.53 จากปีก่อน
เนื่องจากเศรษฐกิจโดยรวมมีการฟื้นตัวอย่างรวดเร็วและแข็งแกร่งมาก
ผู้บริโภคมีความเชื่อมั่นในการเจริญเติบโตของเศรษฐกิจไทยและเศรษฐกิจโลก
ทำให้มีความต้องการวัตถุดิบ และ การขยายการลงทุนของภาคอุตสาหกรรมเพิ่มขึ้นอย่างต่อเนื่อง
สำหรับอุตสาหกรรมยานยนต์และอุตสาหกรรมเครื่องใช้ไฟฟ้าซึ่งเป็นฐานลูกค้าหลักของบริษัท
มีการขยายตัวเพิ่มขึ้นอย่างมีนัยสำคัญ ส่งผลให้ภาพรวมผลการดำเนินงานของบริษัทสำหรับปี 2553
มีการเติบโตอย่างชัดเจนในสินค้าทุกกลุ่มผลิตภัณฑ์ รายได้หลักในปี 2553
มาจากผลิตภัณฑ์เหล็กแข็งสำหรับทำแม่พิมพ์และบริการชุบเหล็กโดยมีรายได้รวม 1,161.43 ล้านบาท
คิดเป็นร้อยละ 53.81 ของรายได้รวม หรือปรับตัวเพิ่มขึ้นร้อยละ 33.63 จากปีก่อน
และผลิตภัณฑ์เครื่องมือและเครื่องจักรกลโรงงานโดยมีรายได้รวม 549.75 ล้านบาท คิดเป็นร้อยละ
25.48 ของรายได้รวม หรือปรับตัวเพิ่มขึ้นร้อยละ 128.11 จากปีก่อน
ยอดขายปรับตัวเพิ่มขึ้นจากการขยายตัวของอุตสาหกรรมยานยนต์ซึ่งเป็นลูกค้าหลักของ 2
กลุ่มผลิตภัณฑ์ดังกล่าว และในปี 2553 มีการเติบโตในสินค้าทุกกลุ่มผลิตภัณฑ์ จากปีก่อนประกอบด้วย
ผลิตภัณฑ์กลุ่มกระดาษเพิ่มขึ้นร้อยละ 14.89
ผลิตภัณฑ์เครื่องจักรและอุปกรณ์สำหรับอุตสาหกรรมไม้เพิ่มขึ้นร้อยละ 11.26
และผลิตภัณฑ์เกี่ยวกับไฟฟ้าเพิ่มขึ้นร้อยละ 241.37

ในปี 2553 บริษัทมีกำไรสุทธิเท่ากับ 200.25 ล้านบาท เพิ่มขึ้นร้อยละ 399
จากปีก่อนซึ่งมีกำไรสุทธิเท่ากับ 40.13 ล้านบาท หรือคิดเป็นอัตรากำไรสุทธิร้อยละ 9.28
เทียบกับปีก่อนซึ่งมีอัตรากำไรสุทธิ 2.80 สาเหตุที่กำไรสุทธิเพิ่มขึ้นมากในปี 2553
มาจากยอดขายที่เพิ่มขึ้น อัตรากำไรขั้นต้นที่สูงขึ้น และ
มาตรการควบคุมค่าใช้จ่ายต่างๆของบริษัทที่มีประสิทธิภาพ
โดยแม้รายได้รวมจะปรับตัวเพิ่มขึ้นถึงร้อยละ 50.53 แต่
ค่าใช้จ่ายในการขายและบริหารเพิ่มขึ้นเพียงร้อยละ 18.44 หรือเท่ากับ 294.17 ล้านบาท
และมีค่าใช้จ่ายทางการเงิน เท่ากับ 10.34 ล้านบาท ลดลงร้อยละ 49.81 จากปีก่อน

ณ วันที่ 31 ธันวาคม 2553 บริษัทมีสินทรัพย์รวมทั้งสิ้น จำนวน 2,172.63 ล้านบาท เพิ่มขึ้น
161.77 ล้านบาท หรือเพิ่มขึ้นร้อยละ 8.04 เมื่อเปรียบเทียบกับ ณ สิ้นปี 2552 สินทรัพย์รวม ณ
สิ้นปี 2553 ประกอบด้วย

1. สินทรัพย์หมุนเวียนรวม 1,540.28 ล้านบาท เพิ่มขึ้นร้อยละ 8.47 เมื่อเทียบกับสิ้นปีก่อน และ

2. สินทรัพย์ไม่หมุนเวียนรวม 632.35 ล้านบาท เพิ่มขึ้นร้อยละ 7.03 เมื่อเทียบกับสิ้นปีก่อน

ณ วันที่ 31 ธันวาคม 2553 บริษัทมีลูกหนี้การค้าสุทธิเท่ากับ 499.48 ล้านบาท ซึ่งคิดเป็นร้อยละ
23.68 ของยอดขาย มีลูกหนี้ระยะสั้นน้อยกว่า 3 เดือนเท่ากับ 447.25 ล้านบาท คิดเป็นร้อยละ
89.54 บริษัทมีระยะเวลาเก็บหนี้เฉลี่ย 85 วัน ลดลงเมื่อเทียบกับปีก่อนที่มีระยะเวลาเก็บหนี้เฉลี่ย
92 วัน สาเหตุที่ระยะเวลาเก็บหนี้เฉลี่ยเร็วขึ้นเนื่องจากเศรษฐกิจฟื้นตัว
ทำให้ลูกหนี้ของบริษัทมีสภาพคล่องดีขึ้น อย่างไรก็ตาม
บริษัทมีนโยบายตรวจสอบเครดิตของลูกหนี้อย่างรัดกุมก่อนที่จะให้เครดิตกับลูกค้าเสมอ ณ 31
ธันวาคม 2553 บริษัทได้ตั้งสำรองค่าเผื่อหนี้สงสัยจะสูญ 21.27 ล้านบาท คิดเป็นร้อยละ 4.08
ของยอดลูกหนี้การค้ารวม

สินค้าคงเหลือสุทธิ ณ วันที่ 31 ธันวาคม 2553 เท่ากับ 1,001.62 ล้านบาท เพิ่มขึ้นร้อยละ 2.37
จากสิ้นปี 2552 เพื่อรองรับความต้องการของลูกค้า และให้สอดคล้องกับยอดขายที่ปรับตัวสูงขึ้น

ในปี 2553 เพื่อรองรับภาวะเศรษฐกิจที่มีแนวโน้มขยายตัวต่อเนื่องทั้งในประเทศและต่างประเทศ
บริษัทมีโครงการลงทุนเพิ่มเครื่องจักรเพื่อการบริการสำหรับกลุ่มผลิตภัณฑ์เหล็กแข็งสำหรับทำแม่พิมพ์และเครื่องมือ
เครื่องจักรสำหรับบริการชุบแข็งเหล็ก เครื่องจักรสำหรับผลิตใบมีดสำหรับอุตสาหกรรมไม้
และก่อสร้างโกดังเพื่อใช้เก็บสินค้าเพิ่มที่โรงงานบางปะกงอีก 1 แห่ง โดยจะแล้วเสร็จภายในปี
2554

ณ 31 ธันวาคม 2553 บริษัทมีหนี้สินรวม 641.18 ล้านบาท ลดลงร้อยละ 0.19 จากปีก่อน
โดยมีหนี้สินหมุนเวียน 641.03 ล้านบาท คิดเป็นร้อยละ 99.98

ส่วนของผู้ถือหุ้น ณ 31 ธันวาคม 2553 เท่ากับ 1,531.44 ล้านบาท
ประกอบด้วยทุนจดทะเบียนชำระแล้ว 530 ล้านบาท ส่วนเกินทุน 353.96 ล้านบาท และกำไรสะสม
657.74 ล้านบาท โดยส่วนของผู้ถือหุ้น ณ สิ้นปี 2553 เพิ่มขึ้นร้อยละ 11.71 จากปีก่อน
เนื่องจากกำไรสุทธิที่เพิ่มขึ้น ทั้งนี้ บริษัทจ่ายเงินปันผลในปี 2553 จากผลประกอบการปี 2552
เท่ากับ 26.50 ล้านบาท และจ่ายเงินปันผลระหว่างกาลจากผลประกอบการปี 2553 เท่ากับ
26.50 ล้านบาท

บริษัทมีอัตราส่วนหนี้สินต่อทุน ณ สิ้นปี 2553 เท่ากับ 0.42 เท่า เปรียบเทียบกับ ณ สิ้นปี 2552
เท่ากับ 0.47 เท่า เนื่องจากเงินกู้ยืมรวมลดลง 126.95 ล้านบาท จากปีก่อน
ซึ่งเป็นไปตามนโยบายลดค่าใช้จ่ายทางการเงิน
และนโยบายปรับสัดส่วนหนี้สินต่อทุนให้สอดคล้องกับภาวะเศรษฐกิจ ทั้งนี้
การที่บริษัทมีหนี้สินต่อทุนต่ำแสดงให้เห็นว่าบริษัทมีโครงสร้างเงินทุนที่แข็งแกร่ง
และมีศักยภาพในการจัดหาเงินทุนเพิ่มเพื่อขยายกิจการในอนาคต

บริษัทได้ประสานงานกับผู้ผลิต และผู้จัดจำหน่ายสินค้า (Supplier) ด้านข้อมูลต่างๆ
ของสินค้าแต่ละชนิดที่บริษัทเป็นตัวแทนจำหน่ายอย่างสม่ำเสมอ เพื่อติดตามพัฒนาการของผลิตภัณฑ์
และเทคโนโลยีในการผลิตในแต่ละหมวดอุตสาหกรรม ทำให้บริษัทสามารถนำเสนอผลิตภัณฑ์ใหม่ๆ
ที่ได้รับการพัฒนาจากผู้ผลิต เพื่อตอบรับเทคโนโลยีใหม่ ๆ ที่เกิดขึ้น
และเพื่อให้ทันต่อภาวะอุตสาหกรรมทั้งในและต่างประเทศที่เปลี่ยนแปลงตลอดเวลา

นอกจากนี้บริษัทยังมีการร่วมมือกับผู้ผลิตบางรายในการศึกษาถึงความต้องการของลูกค้า
และร่วมกันพัฒนาผลิตภัณฑ์ ให้ตรงกับความต้องการของลูกค้า ทั้งนี้ เพื่อให้สามารถ เลือกสรร จัดหา
และสำรองสินค้าคงคลัง ให้ตรงกับความต้องการของลูกค้าให้มากที่สุด
และให้ลูกค้าพึงพอใจสูงสุดในผลิตภัณฑ์และบริการของบริษัท

ในปี พ.ศ. 2554 - 2556 บริษัทมีโครงการลงทุนเพื่อขยายกำลังการผลิดใน 2 ส่วน คือ

1.  การขยายกำลังการผลิตของโรงชุบแข็งเหล็ก
    เพื่อเพิ่มขอบข่ายและประเภทของการให้บริการชุบแข็งให้ครอบคลุมมากขึ้น
    เป็นการขยายฐานลูกค้า และเพิ่มโอกาสทางการตลาด

2.  การขยายกำลังผลิตใบมีดที่ใช้ในอุตสาหกรรม
    โดยได้รับความร่วมมือทางด้านการถ่ายโอนเทคโนโลยีการผลิตจาก บริษัท โตโยไนฟ์ จำกัด
    ประเทศญี่ปุ่น การขยายกำลังผลิตใบมีดที่ใช้ในอุตสาหกรรมไม้นี้
    บริษัทลงทุนเพื่อเพิ่มศักยภาพในการแข่งขัน เนื่องจากระยะหลัง
    ราคาสินค้าประเภทนี้ที่นำเข้าจากประเทศญี่ปุ่น มีราคาเพิ่มสูงขึ้นตามต้นทุนการผลิต
    และอัตราแลกเปลี่ยนที่เพิ่มสูงขึ้น
    ทำให้ความสามารถในการแข่งขันด้านราคาและระดับอัตรากำไรขั้นต้นลดลง ทั้งนี้
    บริษัทเล็งเห็นว่าการขยายลงทุนในครั้งนี้ นอกจากจะเป็นการเพิ่มศักยภาพในการแข่งขันแล้ว
    ยังช่วยทำให้สามารถสนองความต้องการการใช้งานของลูกค้าได้รวดเร็วและแม่นยำยิ่งขึ้น

นอกจากนี้ บริษัทยังคงมุ่งสรรหาผลิตภัณฑ์ใหม่ ๆ
เพื่อตอบสนองความต้องการของลูกค้าอย่างสม่ำเสมอ